PMIndiaData/PMIndiaSum huggingface dataset:
காவல்படையினரின் நினைவு நாளில் மத்திய ரிசர்வ் காவல்படையினரின் உயிர் தியாகத்தை நினைவுகூறும் புத்தகத்தை பிரதமர் வெளியிட்டார்

காவல்படையினரின் நினைவு நாளான அக்டோபர் 21 ஆம் நாள் “வீரர்கள் நினைவுகூறப்படுகின்றனர்” என்ற புத்தகத்தை பிரதமர் திரு. நரேந்திர மோடி வெளியிட்டார். நாட்டைக் காப்பதற்கான கடமையின்போது உயிர் நீத்த மத்திய ரிசர்வ் காவல்படையினரின் உயிர்த் தியாகத்தை நினைவுகூறும் வகையில் இந்த புத்தகம் வெளியிடப்பட்டுள்ளது. 2014ஆம் ஆண்டு நடைபெற்ற காவல்துறையின் தலைமை அதிகாரிகள் மாநாட்டில் பேசும்போது ஒவ்வொரு காவல்படையிலும் உள்ள அதிகாரிகள் மற்றும் வீரர்கள் நடத்திய வீர சாகசங்கள் குறித்த தகவல்களை திரட்ட வேண்டுமென்று விருப்பம் தெரிவித்தார். ஏனெனில் வருங்கால தலைமுறையினர் இந்த தகவல்களின் மூலம் ஊக்கம் பெற முடியும் என்று தெரிவித்திருந்தார். நாட்டுக்காக உயிர் நீத்த மத்திய ரிசர்வ் காவல்படையினரின் குடும்பத்தினருக்கு இந்த புத்தகத்தின் பிரதி வழங்கப்படும்..
செல்வி ஜெ.ஜெயலலிதா மறைவு குறித்து பிரதமர் இரங்கல்

தமிழக முதல் அமைச்சர் செல்வி ஜெ.ஜெயலலிதா மறைவு குறித்து பிரதமர் திரு. நரேந்திர மோடி இரங்கல் தெரிவித்துள்ளார். “செல்வி ஜெ.ஜெயலலிதா மறைவு குறித்த ஆழ்ந்த கவலையடைந்தேன். அவரது மறைவு இந்திய அரசியலில் பெரிய வெற்றிடத்தை ஏற்படுத்தியுள்ளது. நாட்டு மக்களிடம் ஜெயலலிதா அவர்களின் தொடர்பு, ஏழைகள் நல்வாழ்விற்காக அவர் கொண்ட அக்கறை, பெண்கள் மற்றும் ஒடுக்கப்பட்ட மக்களுக்காக அவர் பாடுபட்டது என்றைக்கு உத்வேகம் ஏற்படுத்தும் ஒன்றாக திகழும். இந்த துயரமான தருணத்தில் தமிழக மக்களுடன் எனது எண்ணங்களும் பிரார்த்தனைகளும் உள்ளன. இந்த ஈடு செய்யமுடியாத பேரிழப்பை துணிவுடனும் மனத் திட்டப்பத்துடனும் தாங்கிக் கொள்ளக் கூடிய வலிமையை எல்லாம் வல்ல இறைவன் வழங்கட்டும். செல்வி ஜெ. ஜெயலலிதாவுடன் நான் கலந்துரையாட கிடைத்த ஏராளமான தருணங்களை எண்ணி நான் எப்போதும் மனதில் எண்ணுவேன். அவரது ஆன்மா சாந்தியடையட்டும்” என்று பிரதமர் தனது இரங்கல் செய்தியில் குறிப்பிட்டுள்ளார்.
வீட்டு மனை விற்பனை (ஒழுங்குமுறை மற்றும் மேம்பாடு) சட்டம் 2015க்கு மத்திய அமைச்சரவை ஒப்புதல்.

பிரதமர் திரு நரேந்திர மோடி தலைமையிலான மத்திய அமைச்சரவை, வீட்டு மனை விற்பனை (ஒழுங்குமுறை மற்றும் மேம்பாடு) சட்டம், 2015க்கு, நாடாளுமன்ற மாநிலங்களவை நிலைக் குழு ஏற்றுக் கொண்டபடி ஒப்புதல் அளித்தது. இந்த மசோதா, விவாதத்துக்காக நாடாளுமன்றத்தின் முன் வைக்கப்படும். வீட்டு மனை விற்பனை (ஒழுங்குமுறை மற்றும் மேம்பாடு) சட்டம், நுகர்வோரின் பாதுகாப்புக்காக உருவாக்கப்பட்ட ஒரு சட்டமாகும். வீட்டு மனை விற்பனைகளில் ஒழுங்குமுறையை ஏற்படுத்தி, திட்டங்களை உரிய நேரத்தில் முடிப்பதற்கென இச்சட்டம் உருவாக்கப்பட்டுள்ளது. இச்சட்டம் ஒழுங்குமுறை சூழலை ஏற்படுத்தி, சிக்கல்களை உடனடியாக தீர்க்க வகை செய்து, நில விற்பனை துறை வளர வகை செய்துள்ளது. வீட்டு மனை விற்பனைத் துறையில் உள்ளூர் மற்றும் வெளிநாட்டு முதலீடுகளை ஊக்குவித்து, மத்திய அரசின் அனைவருக்கும் வீடு என்ற திட்டத்தை நிறைவேற்ற இச்சட்டம் உதவும். நில விற்பனை ஒழுங்குமுறை ஆணையத்திடம், நில விற்பனை தொழில் செய்பவர்கள், மற்றும் நில விற்பனை முகவர்கள் கட்டாயம் பதிவு செய்ய வேண்டும் என்ற நிபந்தனையை உருவாக்கியுள்ளது இச்சட்டம். நில விற்பனைத் துறையில் வெளிப்படைத் தன்மையை உறுதி செய்து, அதன் மூலமாக நுகர்வோரின் நம்பிக்கையை மீட்டெடுத்து, வீடு விற்பனை போன்ற விஷயங்களில் ஒழுங்குமுறையை ஏற்படுத்துவதன் மூலம், முதலீட்டுச் சந்தைகளை இத்துறை பயன்படுத்த முடியும். இத்துறையில் நிலையான வளர்ச்சியை ஏற்படுத்தி, திட்டங்களை உரிய காலத்தில் முடித்து, இத்துறையில் நேர்த்தியை உருவாக்க இச்சட்டம் உதவும். இச்சட்டத்தின் முக்கிய கூறுகள் பின்வருமாறு : 1) இச்சட்டம், வணிக மனைகள் மற்றும் வீட்டு மனைகளுக்கும் பொருந்தும். 2) வீட்டு மனை விற்பனையை ஒழுங்குபடுத்த, மாநில அரசுகள் அளவில், மனை விற்பனை ஒழுங்குமுறை ஆணையம் உருவாக்கப்படும். 3) ஒழுங்குமுறை ஆணையத்திடம், மனைத் திட்டங்கள் மற்றும் முகவர்கள் கட்டாயப் பதிவு 4) ஒரு திட்டத்தில் உள்ள விபரங்களான, தொழில் செய்பவரின் பெயர், திட்டத்தின் மொத்த மதிப்பு, ஒப்புதல் அளிக்கப்பட்ட வரைபடத்தின் விபரம், ஒப்புதல்கள், ஒப்பந்தங்கள், முகவர்களின் விபரங்கள், ஒப்பந்ததாரர்களின் விபரங்கள், வடிவமைப்பாளரின் விபரங்கள், கட்டிட பொறியாளரின் விபரங்கள் போன்றவை வெளியிடப்படுவது கட்டாயமாக்கப்படுகிறது. 5) திட்டத்தை உரிய நேரத்தில் முடிப்பதற்காக, ஒரு குறிப்பிட்ட தொகையை வங்கியில் செலுத்த வேண்டும் என்ற நிபந்தனை. 6) சிக்கல்களை தீர்த்துக் கொள்வதற்காக சிக்கல் தீர்க்கும் மையங்கள் மற்றும் தீர்ப்பாயங்கள் அமைத்தல். 7) நுகர்வோர் நீதிமன்றங்களை தவிர, இதர சிவில் நீதிமன்றங்கள், நில விற்பனை தொடர்பான வழக்குகளை ஏற்றுக் கொள்ள தடை 8) நுகர்வோரின் ஒப்புதல் இன்றி, கட்டுமானம் செய்பவர், வரைபடத்திலோ, திட்டத்திலோ மாறுதல் செய்ய தடை. 9) சம்பந்தப்பட்ட அரசு மற்றும் ஒழுங்குமுறை ஆணையம், விதிகளில் திருத்தம் செய்து கொள்ள அனுமதி.
ராணி கெய்டன்லியூவின் நூற்றாண்டு பிறந்த நாள் கொண்டாட்டங்களை பிரதமர் துவக்கி வைத்தார்

இந்திய சுதந்திரப் போராட்டத்தின் சிறப்புமிகு பாரம்பரியத்தை இந்திய மக்கள் நினைவுகூற வேண்டும் என்று பிரதமர் திரு நரேந்திர மோடி கூறியுள்ளார். சுதந்திரப் போராட்டத்தின் மூலம் நமக்குக் கிடைத்த பெருமைகளையும், சுதந்திரப் போராட்ட வீரர்கள் அடைந்த வெற்றிகளையும் நாம் பாதுகாக்க வேண்டியது அவசியம் என்றும் அவர் கூறினார். ராணி கெய்டன்லியூவின் நூற்றாண்டு பிறந்த நாள் கொண்டாட்டங்களையொட்டி, நாணயம் ஒன்றை வெளியிட்ட பிரதமர் திரு நரேந்திர மோடி, ராணி கெய்டன்லியூவை நாம் சரியானபடி நினைவு கூறவில்லை என்றும் அல்லது நாம் அவரை மறந்துவிட்டோம் என்றும் கூறினார். ராணி கெய்டன்லியூ இந்திய சுதந்திரப் போராட்டத்தில் மகத்தான பணியை ஆற்றியுள்ளார் என்று கூறிய பிரதமர், அவரை மக்கள் ‘ராணி-மா’ என்று அழைத்தார்கள். ஆங்கிலேயர்களுக்கு எதிராக இவர் நடத்தியப் போராட்டங்கள் இந்திய ஒற்றுமைக்கும், ஒருமைப்பாட்டையும் குறிக்கும் வகையிலும் இருந்தன என்றார். வடகிழக்குப் பகுதியில் மகாத்மா காந்தியின் கொள்கைகளை பரப்பிய பெருமையும் ராணி கெய்டன்லியூவை சாரும் என்றார். இந்தியா சுதந்திரமடைந்த பின்னர் பல ஆண்டுகள் அவர் தனது கிராமத்திற்கே செல்ல முடியாத நிலமையும் இருந்தது என்றும் பிரதமர் வருத்தத்துடன் குறிப்பிட்டார். இந்தியா அரசர்களாலோ, ஆட்சியாளர்களோ உருவாகவில்லை என்றும், மக்களால்தான் உருவானது என்றும் பிரதமர் அப்போது தெரிவித்தார். இயற்கையுடன் ஒன்றிணைந்து செயல்பட வேண்டும் என்று ‘ராணி-மா’ கூறிய கருத்துக்கள் இன்று உலகில் தட்பவெட்ப நிலை மாற்றங்கள் குறித்த பிரச்சினைகளுக்கு தகுந்த பதில் அளிக்கும் வகையில் உள்ளது என்றும் பிரதமர் கூறினார். வடகிழக்குப் பகுதியின் மேம்பாட்டுக்கு அரசு எடுத்த முயற்சிகள் குறித்தும் அவர் அப்போது பேசினார். வடகிழக்குப் பகுதியில் ஏற்படும் முன்னேற்றம் நாட்டின் மொத்த வளர்ச்சிக்கு உறுதுணையாக இருக்கும் என்றும், வங்காள தேசத்துடன் சமீபத்தில் ஏற்படுத்தப்பட்ட ஒப்பந்தம் இந்தப் பகுதியில் தொடர்பை மேம்படுத்தும் என்றும் அவர் தெரிவித்தார். சமீபத்தில் நாகாலாந்து அமைப்புகளுடன் ஏற்பட்ட அமைதிக்கான ஒப்பந்தம் குறித்து அவர் கூறுகையில், இந்தியாவை கடந்த காலத்தில் ஆட்சிப் பொறுப்பில் இருந்தவர்கள் மேற்கொண்ட நடவடிக்கைகளின் தொடர்ச்சியாகவே இந்த ஒப்பந்தத்தை ஏற்படுத்த முடிந்தது என்றார். இந்த நிகழ்ச்சியில் நாகாலாந்து ஆளுநர் திரு பி.வி. ஆச்சாரியா, நாகாலாந்து முதலமைச்சர் திரு. டி.ஆர். ஜெலியாங், மணிப்பூர் மாநில முதலமைச்சர் திரு. ஐபோபி சிங், மத்திய அமைச்சர்கள் திரு. ராஜ்நாத் சிங், திரு. அருண் ஜேட்லி, திரு. மகேஷ் சர்மா, மற்றும் டாக்டர் ஜித்தேந்திர சிங் ஆகியோர் கலந்து கொண்டனர். •••••••
ஹரியானாவுக்கு வருகை தந்த பிரதமர் சர் சோட்டு ராமின் உருவச்சிலையை திறந்து வைத்ததோடு, ரயில்பெட்டி புதுப்பிக்கும் தொழிற்சாலைக்கான அடிக்கல்லை நாட்டினார்

பிரதமர் திரு நரேந்திர மோடி ஹரியானாவில் உள்ள ரோத்தக்கில் உள்ள சாம்ப்ளாவுக்கு வருகை தந்தார். தீன பந்து சர் சோட்டுராமின் சிலையை பிரதமர் திறந்து வைத்தார். பின்பு நடைபெற்ற பொதுக் கூட்டத்தில் சோன்பத் ரயில்பெட்டி புதுப்பிக்கும் தொழிற்சாலைக்கான அடிக்கல்லை நாட்டினார். இந்த தொழிற்சாலை கட்டி முடிக்கப்படும் போது வடமண்டலத்தில் உள்ள ரயில்பெட்டிகளின் பெரிய அளவிலான பழுது பார்க்கும் மற்றும் பராமரிக்கும் பணிகளுக்கான தொழிற்சாலையாக இது விளங்கும். நிகழ்ச்சியில் பேசிய பிரதமர், இந்தியாவிற்கு பங்காற்றிய சமூக சீர்த்திருத்தவாதிகளில் ஒருவராக சவுத்ரி சோட்டு ராம்ஜி விளங்கினார் என்று கூறினார். சர் சோட்டு ராமின் வலிமையான குரல் ஒடுக்கப்பட்டவர்கள் மற்றும் நலிந்தவர்களுக்கான குரலாக ஒலித்தது என்று அவர் கூறினார். ரயில்பெட்டி புதுப்பிக்கும் தொழிற்சாலை சோன்பத்தின் வளர்ச்சிக்கு மட்டுமல்லாமல் ஒட்டுமொத்த ஹரியானா மாநிலத்தின் வளர்ச்சிக்கும் பங்களிக்கும் என்றும் பிரதமர் கூறினார். இத்தொழிற்சாலை இம்மண்டலத்தில் உள்ள சிறு தொழில் முனைவோருக்கு பலன் அளிப்பதோடு, இளைஞர்களுக்கு வேலை வாய்ப்புகளையும் உருவாக்கும் என்று அவர் கூறினார். சர் சோட்டு ராமின் தொலைநோக்குப் பார்வையை பிரதமர் பாராட்டினார். இது தொடர்பாக அவர் பாக்ரா அணை பற்றியும் பேசினார். விவசாயிகளுக்கு உரிய விலையை கொடுப்பதில் சர் சோட்டு ராமின் முன்முயற்சிகளை குறிப்பிட்ட பிரதமர், இது தொடர்பாக மத்திய அரசு எடுத்துள்ள நடவடிக்கைகள் பற்றியும் பேசினார். ஆயுஷ்மான் பாரத் திட்டத்தின் முன்னேற்றம் பற்றி பேசிய பிரதமர், சுகாதார உறுதித் திட்டத்தின் முதல் பயனாளி இந்த மாநிலத்தைச் சேர்ந்தவர் என்று கூறினார். இரண்டு வாரக் காலத்தில் ஐம்பதாயிரத்துக்கும் மேற்பட்டோர் இந்தத் திட்டத்தினால் பயனடைந்திருப்பதற்கு அவர் திருப்தி தெரிவித்தார். “பேட்டி பச்சாவோ, பேட்டி படாவோ” திட்டத்தின் வெற்றிப் பற்றி பிரதமர் குறிப்பிட்டார். ஹரியானாவின் கிராமங்களில் பிறந்த பெண் குழந்தைகள் சர்வதேச அரங்கில் நாட்டிற்கு பெருமை சேர்த்திருப்பதாக கூறிய அவர், ஹரியானாவின் இளைஞர்கள் இந்தியாவை ஒரு சர்வதேச விளையாட்டு சக்தியாக உருவாக்குவதில் உதவியுள்ளதாக கூறினார். சர் சோட்டு ராமின் கனவுகளை நனவாக்குவதில் நாம் துரிதமாக முன்னேறிக் கொண்டிருக்கிறோம் என்பதற்கு இவை அடையாளங்களாக இருக்கின்றன என்றார்.
“ஆப்கானிஸ்தான் தொடர்பான தில்லி பிராந்திய பாதுகாப்பு உரையாடலில்” கலந்துகொண்ட தேசிய பாதுகாப்பு ஆலோசகர்கள் / பாதுகாப்பு கவுன்சில்களின் செயலாளர்கள் பிரதமரை சந்தித்தனர்

தேசிய பாதுகாப்பு ஆலோசகர் திரு அஜித் தோவல் இன்று நடத்திய ஆப்கானிஸ்தான் தொடர்பான பிராந்திய பாதுகாப்பு உரையாடலுக்காக தில்லி வந்துள்ள ஏழு நாடுகளின் தேசிய பாதுகாப்பு கவுன்சில் தலைவர்கள், பேச்சுவார்த்தை முடிந்த பிறகு பிரதமர் திரு நரேந்திர மோடியை கூட்டாக சந்தித்தனர். பிரதமரிடம் தங்களது கருத்துகளை பகிர்ந்து கொண்ட ஈரான், கஜகஸ்தான், கிர்கிஸ்தான், ரஷ்யா, தஜிகிஸ்தான், துர்க்மெனிஸ்தான் மற்றும் உஸ்பெகிஸ்தான் ஆகிய நாடுகளை சேர்ந்த மூத்த பாதுகாப்பு அதிகாரிகள், உரையாடலை நடத்துவதற்கான இந்தியாவின் முன்முயற்சி மற்றும் கருத்து பரிமாற்றங்களின் தரம் ஆகியவற்றைப் பாராட்டினர். ஆப்கானிஸ்தான் நிலைமை குறித்த அந்தந்த நாடுகளின் பார்வைகளையும் அவர்கள் தெரிவித்தனர். பெருந்தொற்றால் ஏற்பட்ட சவால்களுக்கு இடையிலும் தில்லி பாதுகாப்பு உரையாடலில் மூத்த பிரமுகர்கள் பங்கேற்றதை பிரதமர் பாராட்டினார். ஆப்கானிஸ்தான் சூழலை பொருத்தவரை, பிராந்தியத்தில் உள்ள நாடுகள் கவனம் செலுத்த வேண்டிய நான்கு அம்சங்களை அவர் வலியுறுத்தினார்: உள்ளடக்கிய அரசாங்கத்தின் தேவை; ஆப்கானிஸ்தான் பிரதேசம் பயங்கரவாத குழுக்களால் பயன்படுத்தப்படுவதில் சகிப்புத்தன்மையற்ற நிலைப்பாடு; ஆப்கானிஸ்தானில் இருந்து போதைப்பொருள் மற்றும் ஆயுத கடத்தலை எதிர்ப்பதற்கான உத்தி; மற்றும் ஆப்கானிஸ்தானில் அதிகரித்து வரும் முக்கியமான மனிதாபிமான நெருக்கடிக்கு தீர்வு காண்பது. மத்திய ஆசியாவின் நடுநிலையான மற்றும் முற்போக்கான கலாச்சார மரபுகளை புதுப்பிக்கவும், தீவிரவாத போக்குகளை எதிர்க்கவும் பிராந்திய பாதுகாப்பு உரையாடல் பயன்படும் என்றும் பிரதமர் நம்பிக்கை தெரிவித்தார்.
பிரான்ஸ் அதிபர் ஹாலண்டே பிரதமர் மோடியுடன் பேச்சு; பாரிஸில் நடந்து வரும் சி.ஒ.பி -21 மாநாட்டில் பருவநிலை மாற்றம் குறித்து நடந்து வரும் சந்திப்பு குறித்து விவரித்தார்

பிரான்ஸ் அதிபர் திரு. பிரான்காய்ஸ் ஹாலண்டே பிரதமர் திரு. நரேந்திர மோடியுடன் இன்று பேசினார். தற்போது சி.ஒ.பி -21 உச்சி மாநாட்டில் பருவநிலை குறித்த விவாதங்கள் பற்றி பிரதமருக்கு எடுத்துரைத்தார். பாரிசில் நடந்து இந்த சி.ஒ.பி – 21 உச்சி மாநாட்டின் சந்திப்பு இறுதி நிலையை எட்டியுள்ளது. பிரான்ஸ் அதிபரின் இந்த முயற்சியை பிரதமர் மோடி பாராட்டினார்.
அக்டோபர் 19, 20 ஆகிய தேதிகளில் பிரதமர் குஜராத் செல்கிறார்

அக்டோபர் 19, 20 ஆகிய தேதிகளில் குஜராத் செல்லும் பிரதமர் திரு.நரேந்திர மோடி, ரூ.15,670 கோடி மதிப்பிலான திட்டங்களுக்கு அடிக்கல் நாட்டி, நிறைவுற்ற திட்டங்களை நாட்டுக்கு அர்ப்பணிக்கிறார். அக்டோபர் 19-ஆம் தேதி காலை 9.45 மணிக்கு காந்திநகரில் உள்ள மகாத்மா காந்தி மாநாடு மற்றும் கண்காட்சி மையத்தில் நடைபெறும் நிகழ்ச்சியில், பாதுகாப்பு கண்காட்சி 2022-ஐ பிரதமர் தொடங்கி வைக்கிறார். நண்பகல் 12 மணிக்கு அதாலாஜில் மிஷன் ஸ்கூல் ஆஃப் எக்சலன்சை பிரதமர் தொடங்கி வைக்கிறார். பிற்பகல் 3.15 மணியளவில் ஜுனாகத்தில் பல்வேறு வளர்ச்சித் திட்டங்களுக்கு அடிக்கல் நாட்டுகிறார். மாலை 6 மணிக்கு ராஜ்கோட்டில் நடைபெறும் நிகழ்ச்சியில், இந்திய நகர்ப்புற வீடுகள் மாநாடு 2022-ஐ தொடங்கி வைத்து, பல்வேறு வளர்ச்சித் திட்டங்களுக்கு அடிக்கல் நாட்டுகிறார். ராஜ்கோட்டில் இரவு 7.20 மணிக்கு, புதுமையாக கட்டுமான நடைமுறைகளின் கண்காட்சியையும் தொடங்கி வைக்கிறார். அக்டோபர் 20-ஆம் தேதி காலை 9.45 மணிக்கு கேவாடியாவில் சுற்றுச்சூழல் தொடர்பான வாழ்க்கை முறை குறித்த கருத்தரங்கை பிரதமர் தொடங்கி வைக்கிறார். பிற்பகல் 3.45 மணியளவில் வியாராவில் பல்வேறு வளர்ச்சித் திட்டங்களுக்கு பிரதமர் அடிக்கல் நாட்டுகிறார். காந்திநகரில் பிரதமர் காந்திநகரில் பாதுகாப்புத்துறை 2022 கண்காட்சியை பிரதமர் தொடங்கி வைக்கிறார். 'பெருமைக்கான பாதை' என்ற கருப்பொருளின் அடிப்படையில் நடைபெறும் இந்த கண்காட்சி, இதுவரை நடைபெற்ற கண்காட்சியில் மிகப்பெரியதாக இருக்கும். முதன்முறையாக இந்த கண்காட்சியில், வெளிநாட்டு அசல் உபகரண உற்பத்தியாளர்களின் இந்திய துணை நிறுவனங்கள், இந்தியாவில் பதிவு செய்யப்பட்ட நிறுவனத்தின் பிரிவுகள், இந்திய நிறுவனத்துடன் கூட்டு முயற்சியில் ஈடுபட்டுள்ள நிறுவனங்கள் உள்ளிட்டவை இடம்பெறுகின்றன. இந்த கண்காட்சி இந்திய பாதுகாப்பு உற்பத்தித் திறனை விரிவுப்படுத்துவதற்கான நோக்கத்தையும், அளவையும் வெளிப்படுத்தும். இந்த கண்காட்சியில் இந்தியா அரங்கும், பத்து மாநில அரங்குகளும் இடம்பெறும். கண்காட்சியில் இந்துஸ்தான் ஏரோநாடிக்கல்ஸ் நிறுவனத் தயாரிப்பான எச்டிடி-40 பயிற்சி விமானத்தை பிரதமர் வெளியிட உள்ளார். இந்த பயிற்சி விமானம் அதிநவீன வசதிகளுடன் விமானிக்கு ஏற்ப வடிவமைக்கப்பட்டுள்ளது. இந்நிகழ்ச்சியின்போது, தொழில்துறை மற்றும் புத்தொழில் முனைவோர் விண்வெளியில் பாதுகாப்புப் படையினருக்கான புதுமையான தீர்வுகளை காண்பதற்கான மிஷன் டெப்ஃபேசை தொடங்கி வைப்பார். குஜராத்தில் தீசா விமான நிலையத்துக்கும் பிரதமர் அடிக்கல் நாட்டுவார். ஜூகானத்தில் பிரதமர் ஜூகானத்தில் ரூ.3580 கோடி மதிப்பிலான பல்வேறு வளர்ச்சித் திட்டங்களுக்கு பிரதமர் அடிக்கல் நாட்டுகிறார். மேலும் கடலோர நெடுஞ்சாலைகளை மேம்படுத்த அடிக்கல் நாட்டுகிறார். இத்திட்டத்தின் முதற்கட்டத்தில் 13 மாவட்டங்களில் 270 கிலோ மீட்டர் நீள சாலைகள் அமைக்கப்படும். ராஜ்கோட்டில் பிரதமர் ராஜ்கோட்டில் சுமார் ரூ.5860 கோடி மதிப்பிலான வளர்ச்சித் திட்டங்களுக்கு பிரதமர் அடிக்கல் நாட்டுகிறார். இந்திய நகர்ப்புற வீடுகள் 2022 மாநாட்டையும் அவர் தொடங்கி வைக்கிறார். மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1868692
அந்தமான் – நிகோபார் தீவுகளுக்கான உடற்கூறாய்வு ஒழுங்கமைப்பு விதிகள், 2016 அறிவிப்பு

பிரதமர் திரு. நரேந்திர மோடி அவர்கள் தலைமையில் கூடிய மத்திய அமைச்சரவை அந்தமான் – நிகோபார் தீவுகளுக்கான உடற்கூறாய்வு ஒழுங்கமைப்பு விதிகள், 2016 –ஐ அறிவிப்பதற்கான தனது ஒப்புதலை வழங்கியது. அனைத்து மருத்துவப் பிரிவுகளிலும் மனித உடற்கூறு பற்றிப் பயிலும் நோக்கத்திற்காக உரிமை கோரப்படாத சடலங்களை மருத்துவக் கல்லூரிக்கு பெறுவது; வழங்குவது ஆகியவை குறித்த வழிமுறைகளை வகுக்கும் நோக்கத்துடன் இந்த விதிகள் உருவாக்கப்பட்டுள்ளன. பின்னணி: போர்ட் பிளேரில் உள்ள ஜி.பி. பந்த் மருத்துவமனையை மேம்படுத்தியதன் மூலம் 100 படுக்கை வசதி கொண்ட ஒரு மருத்துவக் கல்லூரியை அந்தமான் – நிகோபார் தீவுகளுக்கான நிர்வாகம் உருவாக்கியுள்ளது. புதிதாக உருவாக்கப்பட்டுள்ள அந்தமான் – நிகோபார் மருத்துவ அறிவியல் நிறுவனம் மாணவர்களை சேர்ப்பதற்கான பணிகளை முடித்து, 2015ஆம் ஆண்டு செப்டம்பரிலிருந்து மருத்துவ அறிவி பட்டப் படிப்பிற்கான முதல் ஆண்டு வகுப்புகள் நடைபெற்று வருகின்றன.
கொவிட்-19 தடுப்பூசி வெற்றிகரமாக அறிமுகம் செய்யப்பட்டதற்காக, பிரதமருக்கும், மத்திய அரசுக்கும் அண்டை நாட்டுத் தலைவர்கள் வாழ்த்து

கொவிட்-19 தடுப்பூசி, இம்மாதம் 16ஆம் தேதியன்று வெற்றிகரமாக அறிமுகம் செய்யப்பட்டதற்காக, பிரதமர் திரு நரேந்திர மோடிக்கும், மத்திய அரசுக்கும் அண்டை நாட்டுத் தலைவர்கள் வாழ்த்து தெரிவித்துள்ளனர். இலங்கை அதிபர் திரு கொத்தபயா ராஜபக்சே விடுத்துள்ள சுட்டுரையில், ‘‘கொவிட்-19 தடுப்பூசி வெற்றிகரமாக அறிமுகம் செய்யப்பட்டதற்காக பிரதமர் திரு நரேந்திர மோடிக்கும் மற்றும் நட்பு அண்டை நாடுகளுடனான அவரது தாராள மனப்பான்மைக்கும் என் இதயப்பூர்வமான வாழ்த்துகள்’’ எனக் குறிப்பிட்டுள்ளார். இலங்கை பிரதமர் திரு மகிந்தா ராஜபக்சே தனது சுட்டுரைச் செய்தியில், ‘‘இந்த மிகப் பெரிய கொவிட் தடுப்பூசித் திட்டம் என்ற முக்கியமான நடவடிக்கை எடுத்ததற்காக பிரதமர் திரு நரேந்திர மோடிக்கும், இந்திய அரசுக்கும் வாழ்த்துகள். இந்த பேரழிவுத் தொற்று முடிவின் தொடக்கத்தை நாம் பார்க்கத் தொடங்கியுள்ளோம்.’’ என கூறியுள்ளார். மாலத்தீவு அதிபர் திரு இப்ராஹிம் முகமது சாலிஹ் சுட்டுரையில் விடுத்துள்ள செய்தியில், ‘‘ கொவிட்-19க்கு எதிராக இந்திய மக்களுக்கு தடுப்பூசி போடும் இந்திய அரசின் மைல்கல் திட்டத்துக்காக, பிரதமர் திரு நரேந்திர மோடிக்கும், இந்திய அரசுக்கும் வாழ்த்துகள். இந்த முயற்சியில் நீங்கள் வெற்றியடைவீர்கள் என நான் அதிக நம்பிக்கையுடன் உள்ளேன். இறுதியாக, கொவிட்-19 பேரழிவுக்கு முடிவு ஏற்படுவதை நாம் பார்க்கிறோம்’’ என குறிப்பிட்டுள்ளார். பூடான் பிரதமர் டாக்டர் லோடே ஷெரிங் தனது சுட்டுரைச் செய்தியில், ‘‘நாடு தழுவிய கொவிட் தடுப்பூசித் திட்டத்தின் மைல்கல் தொடக்கத்துக்காக பிரதமர் நரேந்திர மோடிக்கும், இந்திய மக்களுக்கும் வாழ்த்துகள். இந்த தொற்று நோயால் நமக்கு ஏற்பட்ட கஷ்டங்களை போக்கும் வகையில் இந்தத் தடுப்பூசி வந்துள்ளது என நாம் நம்புவோம்’’ எனக் குறிப்பிட்டுள்ளார்.
பொதுத் தேர்தலில்  மகத்தான வெற்றிபெற்றதற்காக, நியூசிலாந்து பிரதமருக்கு, பிரதமர் திரு. நரேந்திர மோடி வாழ்த்து

பொது தேர்தலில் மகத்தான வெற்றி பெற்றதற்காக, நியூசிலாந்து பிரதமர் ஜெசிந்தா ஆர்டர்னுக்கு, பிரதமர் திரு.நரேந்திர மோடி வாழ்த்து தெரிவித்துள்ளார். டிவிட்டரில் அவர் விடுத்துள்ள பதிவில், "மகத்தான வெற்றி பெற்றதற்காக, நியூசிலாந்து பிரதமர் ஜெசிந்தா ஆர்டர்னுக்கு, எனது இதயபூர்வமான வாழ்த்துக்கள். ஓராண்டுக்கு முன் நடந்த நமது சந்திப்பை நினைத்து பார்க்கிறேன். இந்தியா-நியூசிலாந்து இடையேயான உறவை, மேலும் உயர்ந்த நிலைக்கு எடுத்துச் செல்லும் வகையில் இணைந்து பணியாற்றுவதை எதிர்நோக்கியுள்ளேன்.’’ என குறிப்பிட்டுள்ளார்.
ஊழல் தடுப்பு கண்காணிப்பு விழிப்புணர்வு வார நிறைவு விழா – பிரதமர் பங்கேற்பு

புது தில்லியில் உள்ள விக்யான் பவனில் நடைபெற்ற ஊழல் தடுப்பு கண்காணிப்பு விழிப்புணர்வு வாரம் 2016 – ன் நிறைவு விழாவில் பிரதமர் திரு நரேந்திர மோடி பங்கேற்றார். இந்நிகழ்ச்சியில் பேசிய பிரதமர், வெளிப்படைத்தன்மையை உருவாக்கவதிலும் ஊழலை ஒழிப்பதிலும் தொழில் நுட்பத்திற்கு பெரும் பங்கு உள்ளது என்று கூறினார். நாடு கொள்கை அடிப்படையில் செயல் பட வேண்டும். தனி நபர் விருப்பத்திற்கு ஏற்ப செயல்படக் கூடாது என்று பிரதமர் கூறினார். சட்டங்கள் மற்றும் கொள்கைகள் வடிவமைக்கும் போது பல்வேறு தரப்பில் இருந்தும் ஆலோசனைகளைப் பெற வேண்டும் என்று பிரதமர் கூறினார்
இந்தியாவில் 17 வயதுக்குட்பட்டவர்களுக்கான மகளிர் உலகக் கோப்பை கால்பந்து போட்டியை (2022) நடத்துவதற்கான ஒப்பந்தத்தில் கையெழுத்திட்டதற்கு அமைச்சரவை ஒப்புதல்

இந்தியாவில் 17 வயதுக்குட்பட்டவர்களுக்கான மகளிர் உலகக் கோப்பை கால்பந்து போட்டியை (2022) நடத்துவதற்கான ஒப்பந்தத்தில் கையெழுத்திட்டதற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. 17 வயதுக்குட்பட்டவர்களுக்கான மகளிர் உலகக் கோப்பை கால்பந்து போட்டி (2022) இந்தியாவில் அக்டோபர் 11ம் தேதி தொடங்கி 30-ம் தேதி வரை நடைபெற உள்ளது. இரண்டு ஆண்டுகளுக்கு ஒருமுறை நடத்தப்படும் இளைஞர்கள் பங்கேற்கும் இப்போட்டியின் ஏழாவது பகுதி முதன் முறையாக இந்தியாவில் நடைபெற உள்ளது. தேசிய விளையாட்டு கூட்டமைப்புக்கான உதவித் திட்டத்தின் கீழ் அகில இந்திய கால்பந்து சம்மேளனத்திற்கு ரூ. 10 கோடி நிதி வழங்கப்பட்டுள்ளது. இந்தியாவில் மகளிரிடையே கால்பந்து விளையாட்டை ஊக்குவிக்கவும், மகளிர் கால்பந்து விளைாட்டிற்கான தரத்தை மேம்படுத்தவும் இப்போட்டி நடத்தப்படுகிறது. மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1859189
பிரதமர் திரு நரேந்திர மோடி 2020 ஆகஸ்ட் 13 அன்று ”வெளிப்படையான வரிவிதிப்பு – நேர்மையாளரை மதித்தல்” என்பதற்கான தளத்தைத் தொடங்கி வைக்கிறார்

பிரதமர் திரு.நரேந்திர மோடி 2020 ஆகஸ்ட் 13 அன்று காணொலி காட்சி மூலம் ”வெளிப்படையான வரிவிதிப்பு – நேர்மையாளரை மதித்தல்” என்பதற்கான தளத்தைத் தொடங்கி வைக்கிறார். கடந்த ஆண்டுகளில் நேரடி வரிவிதிப்புக்கான மத்திய வாரியம், (சிபிடிடிநேரடி வரிவிதிப்பில் பல முக்கியமான வரிவிதிப்பு சீர்திருத்தங்களை மேற்கொண்டு வந்துள்ளது. கடந்த ஆண்டு நிறுவன வரி விகிதங்கள் 30 சதவிகிதத்தில் இருந்து 20 சதவிகிதமாகக் குறைக்கப்பட்டதோடு, புதிய உற்பத்தி தொழிற்பிரிவுகளுக்கான வரி விகிதங்கள் 15 சதவிகிதமாகக் குறைக்கப்பட்டு உள்ளன. ஈவுத்தொகையைப் பகிர்ந்து அளிப்பதன் மீது விதிக்கப்படும் வரி நீக்கப்பட்டு உள்ளது. வரிவிதிப்பில் சீர்திருத்தம் என்பது வரிவிகிதங்களைக் குறைத்தல் மற்றும் நேரடி வரிவிதிப்பு சட்டங்களை எளிமைப்படுத்துதல் ஆகியவற்றில் கவனம் செலுத்துகிறது. வருமான வரித்துறை செயல்பாட்டில், திறனையும், வெளிப்படைத் தன்மையையும் கொண்டு வருவதற்கு சிபிடிடி பல்வேறு முன்னெடுப்புகளை மேற்கொண்டு வந்துள்ளது. புதியதாக அறிமுகப்படுத்தி உள்ள ஆவண அடையாள எண் மூலமாக அலுவலகத் தொடர்பியலை மேலும் வெளிப்படைத் தன்மையுடன் மேற்கொள்வது என்பதும் இந்த சீர்திருத்தத்தில் உள்ளடங்கும். அதாவது இனி ஒவ்வொரு துறை சார்ந்த தொடர்பு நடவடிக்கையிலும், கணினி மூலம் உருவாக்கப்படும் பிரத்யேக ஆவண அடையாள எண் குறிப்பிடப்படும். மேலும், வரி செலுத்துவோருக்கு வரி செலுத்தும் நடைமுறைகளை எளிமைப்படுத்தும் வகையில், வருமான வரித்துறையானது வரி செலுத்தும் தனி நபர்கள் வசதியாக வருமானவரி தாக்கல் படிவங்களை முன்கூட்டியே நிரப்பித் தரும் நடவடிக்கையை எடுத்துள்ளது. ஸ்டார்ட் அப் நிறுவனங்கள் ஏற்று நடக்க வேண்டிய வரிவிதிப்பு விதிகளும் எளிமையாக்கப்பட்டு உள்ளன. நிலுவையில் உள்ள வரிப் பிரச்சனைகளைத் தீர்த்து வைப்பதைக் கருத்தில் கொண்டு வருமானவரித் துறை ”விவாத் செ விஷ்வாஸ் சட்டம் 2020” என்ற நேரடி வரி விதிப்பு சட்டத்தைக் கொண்டு வந்துள்ளது. இந்தச் சட்டத்தின் கீழ் தற்போது பிரச்சனைகளை பைசல் செய்வதற்கான சுயபிரகடனங்கள் தாக்கல் செய்யப்பட்டு வருகின்றன. வரி செலுத்துவோரின் குறைகள் / புகார்களைத் திறம்பட குறைப்பதற்காக, பல்வேறு மேல்முறையீட்டு நீதிமன்றங்களில் துறைசார் மேல்முறையீட்டு மனுக்களைத் தாக்கல் செய்வதற்கான நிதி வரம்பு உயர்த்தப்பட்டு உள்ளது. மேலும், டிஜிட்டல் பணப்பரிமாற்றம் மற்றும் மின்னணு முறையில் பணம் செலுத்துதல் ஆகியவற்றை அதிகரிக்க பல்வேறு நடவடிக்கைகள் எடுக்கப்பட்டு உள்ளன. இத்தகைய நடவடிக்கைகளை மேலும் முன்னெடுத்துச் செல்ல வருமான வரித்துறை முனைந்துள்ளது. கோவிட் நெருக்கடி காலகட்டத்தின் போது வரிசெலுத்துவோர் வரி செலுத்துவதை எளிமைப்படுத்த வரித்தாக்கலுக்கான கடைசி தேதி நீட்டிக்கப்பட்டு உள்ளது. மேலும் வரி செலுத்துவோரிடம் பணப்புழக்கத்தை அதிகரிக்கும் வகையில் வருமான வரித்துறை செலுத்திய வரிப்பணத்தில் திருப்பித் தர வேண்டிய தொகையை விரைவாக திருப்பித் தந்துள்ளது. வெளிப்படையான வரி விதிப்பு – நேர்மையாளரை மதித்தல்” என்பதற்கான தளத்தை பிரதமர் தொடங்கி வைக்க இருப்பது என்பது, நேரடி வரி விதிப்பு சீர்திருத்தங்களை மேலும் முன்னெடுத்துச் செல்லும். இந்த நிகழ்ச்சியில் பல்வேறு வர்த்தக சபைகள், வர்த்தகக் கழகங்கள், சார்ட்டர்டு அக்கவுண்ட்டுகளின் சங்கங்கள் மற்றும் முக்கியமான வரி செலுத்துவோர் மற்றும் வருமான வரித் துறையின் அதிகாரிகள் மற்றும் ஊழியர்கள் கலந்து கொள்வார்கள். இதில் மத்திய நிதி மற்றும் கார்ப்பரேட் விவகாரங்கள் துறை அமைச்சர் திருமதி நிர்மலா சீதாராமன் மற்றும் இணையமைச்சர் திரு அனுராக் சிங் தாக்கூர் ஆகியோரும் பங்கேற்கிறார்கள்.
குஜராத் மாநிலம் ஜாம்நகரில் ரூ. 1450 கோடி மதிப்பிலான பல்வேறு திட்டங்களுக்கு அடிக்கல் நாட்டி, பிரதமர் நாட்டிற்கு அர்ப்பணிப்பு

குஜராத் மாநிலம் ஜாம்நகரில் ரூ. 1450 கோடி மதிப்பில் நீர்ப்பாசனம், எரிசக்தி, தண்ணீர் விநியோகம் மற்றும் நகர்ப்புற உள்கட்டமைப்பு சம்பந்தமான பல்வேறு திட்டங்களுக்கு பிரதமர் திரு நரேந்திர மோடி அடிக்கல் நாட்டி, அவற்றை நாட்டிற்கு அர்ப்பணித்து வைத்தார். சௌராஷ்ட்ரா அவதரன் நீர்ப்பாசன திட்டம் இணைப்பு 3-இன் 7-ஆம் தொகுப்பு, இணைப்பு 1-இன் 5-ஆம் தொகுப்பு மற்றும் ஹரிப்பார் 40 மெகாவாட் சூரிய மின்சக்தி தகடுகள் திட்டத்தை பிரதமர் அர்ப்பணித்தார். நிகழ்ச்சியில் பேசிய அவர், இரண்டு தசாப்தங்களுக்கு முன்பு நிலநடுக்கத்தால் ஏற்பட்ட மோசமான பாதிப்புகளை நினைவு கூர்ந்தார். நிலநடுக்கத்தால் ஏற்பட்ட பாதிப்புகள், குஜராத் மாநிலம் முழுவதும் விரக்தி சூழ்நிலையை உருவாக்கியது. எனினும் தன்னம்பிக்கை மற்றும் கடின உழைப்பால் அந்த மாநிலம் மீண்டும் எழுந்து, நாட்டின் முன்னணி மாநிலம் என்ற நிலைக்கு முன்னேறியது. வளர்ச்சியின் ஐந்து உறுதிப்பாடுகள், குஜராத் மாநிலத்தின் திடமான அடித்தளத்தை உருவாக்கியிருப்பதாக பிரதமர் தெரிவித்தார். முதலாவது, மக்கள் சக்தி; இரண்டாவது, அறிவு சக்தி, மூன்றாவது, நீர் சக்தி; நான்காவது, எரிசக்தி ஆற்றல், ஐந்தாவது, பாதுகாப்பு சக்தி. “இந்த ஐந்து உறுதியான அடித்தளங்களை அடிப்படையாகக் கொண்டு குஜராத் மாநிலம் புதிய உச்சத்திற்கு உயர்கிறது”, என்று திரு மோடி தெரிவித்தார். ஏழை மக்களின் நலனுக்கு தமது அரசு முதல் முன்னுரிமை அளிப்பதாக பிரதமர் குறிப்பிட்டார். ஏழைகளின் நலனைக் கருத்தில் கொண்டு பிரதமரின் ஏழைகள் நலத் திட்டம், டிசம்பர் மாதம் வரை நீட்டிக்கப்பட்டிருப்பதை அவர் சுட்டிக்காட்டினார். ஒரே, நாடு ஒரே ரேஷன் அட்டை திட்டத்தின் பயன்களையும் அவர் எடுத்துரைத்தார். உற்பத்தி மற்றும் கடல்சார் வளர்ச்சியின் மையமாக ஜாம்நகர் வளர்ந்து வருவதாகக் கூறிய பிரதமர், தேசிய பல்கலைக்கழகமாக அங்கீகரிக்கப்பட்டுள்ள ஜாம்நகர் ஆயுர்வேத பல்கலைக்கழகத்திற்கு, உலக சுகாதார அமைப்பின் பாரம்பரிய மருத்துவத்திற்கான சர்வதேச மையம், ஓர் மகுடமாக அமைந்துள்ளது என்றார். இந்த நிகழ்ச்சியில் குஜராத் முதல்வர் திரு புபேந்திர பட்டேல், நாடாளுமன்ற உறுப்பினர்கள் திரு சி. ஆர். பாட்டில் மற்றும் திருமதி பூனம்பென் மாடம் உள்ளிட்டோர் கலந்து கொண்டனர்
வாரணாசி நாடாளுமன்ற தொகுதியின் கிராம தலைவர்களுடன் பிரதமர் கலந்துரையாடல்:

வாரணாசி நாடாளுமன்ற தொகுதியின் கிராமங்களிலிருந்து புது தில்லியில் தமது இல்லத்துக்கு வந்த தலைவர்களை பிரதமர் திரு.நரேந்திர மோடி அன்புடன் வரவேற்றார். அவர்களுடன் உரையாடிய பிரமர் அவர்களின் கிராமங்களில் தடுப்பூசி போடுவது, குழந்தைகள் பள்ளிப்படிப்பை இடையில் நிறுத்தாமல் கவனிப்பது கிராமத்தின் தூய்மையைப் பேணுவது ஆகியவற்றில் கவனம் செலுத்துமாறு கேட்டுக் கொண்டார். குழந்தைகளில் ஆணுக்கும் பெண்ணுக்கும் வேற்றுமை பாராட்டுவதை விட்டுவிட வேண்டும் என்று பிரதமர் வலியுறுத்தினார். பிரதமரின் இந்த அறிவுரையை நிறைவேற்றுவதாக உறுதியளித்த கிராம தலைவர்கள், ஒவ்வொரு பெண் குழந்தை பிறக்கும் போதும் அதனை கொண்டாடும் வகையில் ஒரு மரக்கன்று நடுவதாக உறுதி அளித்தார்.